עם פרוץ מלחמת העולם השנייה נשלחה הדיוויזיה ה-5 לצרפת תחת פיקודו של הרולד פרנקלין, כחלק מחיל המשלוח הבריטי. באפריל 1940 נשלחה החטיבה ה-15 של הדיוויזיה לנורווגיה, אולם לאחר כישלון המערכה שם היא הוחזרה לבריטניה במאי. הדיוויזיה לחמה במהלך המערכה על צרפת ועל ארצות השפלה, ובכלל זה במתקפת הנגד באראס, אולם נאלצה להתפנות יחד עם שאר הצבא במהלך מבצע דינמו. לאחר מכן נותרה הדיוויזיה בבריטניה על מנת להגן מפני פלישה גרמנית לבריטניה, והיא הוצבה בתחילה בסקוטלנד ולאחר מכן בצפון אירלנד.